עם פרוץ המלחמה היה פון לאוכרט מפקד מחלקה, ולחם עמה במהלך הפלישה לפולין והמערכה על צרפת. במהלך מבצע ברברוסה הוא היה בדרגת מיור ופיקד על גדוד 1 ברגימנט הפאנצר ה-35, וב-8 בספטמבר אותה שנה קיבל על פעולותיו את עיטור צלב האבירים של צלב הברזל. ב-5 בספטמבר 1943 הוא קיבל על פעולותיו את עיטור הצלב הגרמני בזהב, ובשנת 1944 מונה למפקד רגימנט הפאנצר ה-15 והועלה לדרגת אוברסט. ב-15 בפברואר אותה שנה הוא קיבל תוספת עלי אלון לעיטור צלב האבירים של צלב הברזל, וב-1 בדצמבר אותה שנה הוא מונה למפקד דיוויזיית הפאנצר ה-2. הדיוויזיה בפיקודו לחמה בקרב על הבליטה כחלק מקורפוס הפאנצר ה-47 במסגרת ארמיית הפאנצר החמישית, והייתה מעורבת במצור על בסטון. לאחר מכן הוא לחם עם הדיוויזיה במהלך הקרבות בגרמניה עד ה-20 במרץ 1945, ובסוף המלחמה הוא נפל בשבי הצבא הצרפתי.